KIRJALLINEN KYSYMYS E-2541/00

esittäjä(t): Theresa Villiers (PPE-DE) komissiolle

(28. heinäkuuta 2000)

Aihe: Euroopan automarkkinat

Voisiko komissio ilmoittaa, milloin se aikoo julkaista arviointinsa Euroopan automarkkinoiden toimivuudesta?

Voisiko komissio antaa luettelon tähän mennessä julkaistuista asiakirjoista tai tiedonannoista, jotka koskevat Euroopan automarkkinoihin sovellettavien kilpailusääntöjen arviointia?

Uskooko komissio, että kilpailusäännöistä autoteollisuudelle myönnetyt poikkeukset etenkin myyntiverkoston suhteen nostavat hintoja tai vaikuttavat muilla tavoilla autojen hinnoissa oleviin eroihin

- toisaalta Ison-Britannian ja manner-Euroopan sekä

- toisaalta EU:n ja muun maailman välillä?

Mario Montin komission puolesta antama vastaus

(22. syyskuuta 2000)

Komissio laatii parhaillaan arviointikertomusta perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annetusta komission asetuksesta (EY) N:o 1475/95(1), joka on nykyinen autojen jälleenmyyntiä koskeva ryhmäpoikkeusasetus. Arvioinnissa keskitytään erityisesti jäsenvaltioiden välisiin hintaeroihin ja loppukäyttäjille tarjottavien palvelujen laatuun. Arviointikertomus julkaistaan vuoden loppuun mennessä.

Komissio ei ole julkaissut muita asiakirjoja tai tiedonantoja ryhmäpoikkeuksen arvioinnista, eikä julkaise niitä ennen kyseisen arviointikertomuksen hyväksymistä ja julkaisemista.

Monet tekijät vaikuttavat Yhdistyneen kuningaskunnan ja muiden jäsenvaltioiden välisiin hintaeroihin, kuten vahva Englannin punta ja autojen oikeanpuoleisesta ohjauksesta aiheutuvat lisäkustannukset. Eräiden maiden (kuten Tanskan, Alankomaiden ja Suomen) korkeiden verojen vuoksi autonvalmistajat myyvät autoja alhaisemmilla hinnoilla kyseisissä maissa, ja tämä tekijä voi myös aiheuttaa hintaeroja näiden jäsenvaltioiden ja Yhdistyneen kuningaskunnan välille, sillä Yhdistyneessä kuningaskunnassa ei ole erityistä autoveroa.

Autojen jälleenmyynnin ryhmäpoikkeusta koskevassa arviointikertomuksessa tarkastellaan muun muassa hintaeroja ja nykyisen jälleenmyyntijärjestelmän vaikutusta näihin eroihin.

Hintaerot eivät sinällään ole vastoin EU:n kilpailusääntöjä. Komission tehtävänä on varmistaa, että kilpailusääntöjen vastaiset, autonvalmistajien rajoittavat käytännöt eivät estä rinnakkaiskauppaa, jolla on tärkeä asema hintaerojen supistamisessa. Ensimmäisen oikeusasteen tuomioistuin vahvisti komission päätöksen, jonka mukaan kyseiset käytännöt muodostavat erittäin vakavan rikkomisen, ja määräsi sakon Volkswagen-asiassa 6. heinäkuuta 2000 antamassaan tuomiossa. Komissio on aloittanut omasta aloitteestaan menettelyn joitain autonvalmistajia vastaan ja muutamat asiat saadaan todennäköisesti käsiteltyä vuoden loppuun mennessä.

Yhdistyneen kuningaskunnan kilpailulautakunta tutki vastikään laajalti tilannetta brittiläisillä markkinoilla. Kauppa- ja teollisuusministeri julkaisi raportin huhtikuussa 2000 ja ilmoitti toimenpiteistä, joiden tarkoituksena on lisätä kilpailua autojen toimituksissa ja myynnissä. Nämä toimenpiteet tulevat todennäköisesti voimaan lähitulevaisuudessa.

Komissio laatii komission asetuksen (EY) N:o 1475/95 mukaisesti arviointikertomuksen autojen jälleenmyyntiä yhteisön alueella koskevasta poikkeuksesta, eikä arviointi siten koske muun maailman ja yhteisön välisiä hintaeroja.

(1) EYVL L 145, 29.6.1995.